માનવમિત્ર, અમદાવાદ : રાજ્યમાં છેલ્લા થોડા દિવસોથી પરપ્રાંતિયો પર થઇ રહેલા હુમલાનાં અનુસંધાનમાં હાર્દિક પટેલ અને જીગ્નેશ મેવાણીએ મહત્વપૂર્ણ નિવેદન આપ્યા હતા, તેમજ ભાજપ સરકારની આકરા શબ્દોમાં ટીકા કરી હતી. વડગામના ધારાસભ્ય જીગ્નેશ મેવાણીએ જણાવ્યુ હતુ કે, ગુજરાતમાં ભાજપ સરકાર સ્ટેચ્યુ ઓફ યુનિટી ઉભી કરી રહી છે જયા અમારી દેશની એકતા અને અખંડિતતાને તોડવાની ઈચ્છા રાખનાર ઘણા પ્રાંત વાદી લોકો યુપી, એમપી, બિહારનાં ભાઈ બહેનો પર હુમલો કરી રહ્યા છે. ગુજરાતથી નિકળી પ્રાંતવાદની આગ આગળ પહોચે તે પહેલા જ તેને રોકી દેવી જોઇએ. થોડા દિવસ પહેલા ગુજરાતનાં સાબરકાંઠા જિલ્લાનાં હિંમતનગરમાં 14 મહિનાની એક બાળકી પર દુષ્કર્મ કરવામાં આવ્યો. સ્વભાવિક છે કે આ ઘટનાનાં ઉંડા પ્રત્યાઘાત પડે. દુષ્કર્મ કરનાર એક બિહારી છે, 14 મહિનાની બાળકી પર નિર્દયતાથી કહેર વરસાવનાર દુષ્કર્મીને નિર્વિવાદ રૂપથી સખત થી સખત સજા મળવી જોઇએ, પરંતુ નલિયાકાંડનો રિપોર્ટ દબાવીને બેઠી ભાજપા સરકારને છોડી પ્રાંતવાદી માનસિકતાથી પીડિત ઘણા લોકો પોતાનો ગુસ્સો યુપી, બિહાર અને મધ્યપ્રદેશનાં ગરીબ મજદુરો પર નિકાળી રહ્યા છે જે ઘણુ જ શરમજનક છે.